ธปท.ร่วมมือกฟน.-กฟภ.ใช้ข้อมูลไฟฟ้ามาวิเคราะห์ศก.
ธปท.ลงนามบันทึกความร่วมมือขอใช้ข้อมูลการใช้ไฟฟ้าของบุคคล-ธุรกิจ กับ กฟน. และกฟภ. เพื่อเพิ่มประสิทธิภาพในการวิเคราะห์ภาวะเศรษฐกิจ
21 มิ.ย. 2559

ธปท.ลงนามบันทึกความร่วมมือขอใช้ข้อมูลการใช้ไฟฟ้าของบุคคล-ธุรกิจ กับ กฟน. และกฟภ. เพื่อเพิ่มประสิทธิภาพในการวิเคราะห์ภาวะเศรษฐกิจ
เมื่อวันที่ 21 มิ.ย. นายไพบูลย์ กิตติศรีกังวาน รองผู้ว่าการ ด้านบริหาร ธนาคารแห่งประเทศไทย (ธปท.) ได้ร่วมลงนามบันทึกข้อตกลงว่าด้วยการใช้ประโยชน์ข้อมูลไฟฟ้า กับ การไฟฟ้านครหลวง (กฟน.) และอยู่ระหว่างดำเนินการจัดทำบันทึข้อตกลงฯ ระหว่าง ธปท. กับการไฟฟ้าส่วนภูมิภาค (กฟภ.)ด้วย ปัจจุบัน ธปท. ได้รับข้อมูลการใช้ไฟฟ้าในภาพรวม จากทั้งสองหน่วยงาน เพื่อใช้ประกอบการประเมินภาวะเศรษฐกิจอยู่แล้ว แต่ความร่วมมือครั้งนี้จะทำให้ธปท. มีข้อมูลการใช้ไฟฟ้าในระดับรายละเอียด รายบุคคล รายธุรกิจ ที่สมบูรณ์มากขึ้นเป็นประโยชน์ต่องานศึกษาวิเคราะห์เศรษฐกิจการเงินของประเทศในหลายด้าน
อาทิ การปรับปรุงเครื่องชี้ภาวะเศรษฐกิจทั้งด้านการผลิตและบริการ การวิเคราะห์การใช้ไฟฟ้าสะท้อนการเปลี่ยนแปลงในแต่ละภาคส่วน เช่น การเติบโตของภาคอสังหาริมทรัพย์ การขยายตัวของผู้ประกอบการเอสเอ็มอี การลงทุนใหม่ของธุรกิจประเภทต่างๆ ตลอดจนแนวโน้มการขยายตัวของเมือง(Urbanization) การวิเคราะห์ภาวะการเงินของครัวเรือนและผู้ประกอบการ การวิเคราะห์ประสิทธิภาพการใช้ไฟฟ้า จำแนกตามประเภทธุรกิจและพื้นที่ การปรับปรุงฐานข้อมูลของผู้ประกอบการให้ครอบคลุมเอสเอ็มอีที่ไม่ได้กู้เงินจากสถาบันการเงิน
ทั้งนี้ ผลการศึกษาวิเคราะห์ดังกล่าวจะเป็นประโยชน์ต่อ กฟน. และ กฟภ. ด้วย ในการวางแผนและพัฒนางานสาธารณูปโภคด้านไฟฟ้าในระยะต่อไป อย่างไรก็ดีการใช้ข้อมูลข้างต้นจะมีการรักษาความลับ ความปลอดภัยของข้อมูลรายบุคคล หรือรายธุรกิจอย่างเคร่งครัด โดยการเผยแพร่ข้อมูลที่วิเคราะห์แล้วจะเปิดเผยข้อมูลเฉพาะที่เป็นภาพรวม เพื่อประโยชน์ทางด้านวิชาการ และการดำเนินนโยบายเศรษฐกิจการเงินเท่านั้น